Rīgas Dzemdību nams
Rīgas pilsētas Dzemdību nams ir medicīnas iestāde, sabiedrība ar ierobežotu atbildību. Tā atrodas Miera ielā 45, Rīgā. Dzemdību nams dibināts 1947. gadā kā Rīgas pilsētas 1. dzemdību nams, 2000. gadā tika iegūts pašreizējais nosaukums. Rīgas pilsētas dzemdību nams atradās ēkā, kas paredzēta Diakonijas māsu skolas vajadzībām, 1978. gadā ticis uzcelts jaunais korpuss. Šī ir Latvijā lielākā dzemdību palīdzības iestāde. Te atrodas četras dzemdību nodaļas, kā arī vairākas citas nodaļas. 1947. gadā bija 56 vietas, 1955. gadā — 220 vietas, savukārt 2003. gadā — 260 vietas. 2003. gadā iestādē strādāja 63 ārsti un 4 farmaceiti. Dzemdību namā ik gadu vidēji tiek pieņemtas 7000 dzemdības, kas ir aptuveni trešā daļa no visām dzemdībām valstī. Tāpat dzemdību nams nodarbojas ar dažādu lekciju un vingrošanas nodarbību grūtniecēm organizēšanu.